 RELAŢIA DINTRE CREŞTEREA SPIRITUALĂ ŞI RESPONSABILITATEA COPILULUI Profesorul are responsabilitatea de a se ocupa exclusiv de intelectul și comportamentul elevilor săi, fiind abilitat de răspunderea modelării sufletelor, trebuie să îşi asume pregătirea elevilor pentru luptele vieţii. Principala îndatorire a educatorului este aceea de a spune elevilor săi adevărul despre confruntările sociale care îi aşteaptă, deşi sunt la modă o doză mărită de optimism şi tendinţa de a idealiza fără substrat. Dacă în spatele oricărei activităţi umane stă o echipă de oameni care asigură activitatea managerială eficientă, la clasă, profesorul este solitar în faţa problemelor şi provocărilor. Educatorul exercită un management multiplu la clasă: ştiinţific, psiho - social, spiritual, cultural şi educativ. Ca educatori, le prezentăm elevilor noştri drumul greu, dar drept în viaţă :sacrificiul, studiul, cooperarea, competiţia elegantă. Conducem corect elevii către o identitate pozitivă şi constructivă, dacă avem și susţinerea părinților acestora. „Copilul nu datorează părinţilor viaţa, ci creşterea” spunea Nicolae Iorga. Parafrazând, vom spune că elevul nu datorează şcolii doar instrucţia, cât, mai ales, educaţia. Trăim într-o lume care se autocaracterizează ca fiind modernă şi civilizată. În această societate evoluată şi informatizată, relaţiile sociale par să se bazeze, mai degrabă, pe aroganţă, tupeu, violenţă verbală şi fizică, decât pe valorile morale pe care le-au promovat înaintaşii noştri: bună cuviinţă, politeţe, curtoazie, spiritualitate, respect etc. Elevul, ca orice persoană, este un actor social, prin apartenenţa sa la diferite grupuri şi prin relaţiile pe care el le stabileşte în cadrul acestora, fiind astfel implicat de la o vârstă foarte fragedă în viaţa socială. Din această perspectivă, trebuie să reconsiderăm rolul familiei şi al şcolii în procesul de creştere morală şi spirituală a copilului, prin iniţierea sa în practicarea unui comportament bazat pe regulile bunei purtări, pe frica de divinitate, atât în familie, cât şi în comunitatea în care trăieşte. Pornind de la aceste considerente, credem că este absolut necesar să ne întoarcem la esenţa educaţiei, la „cei şapte ani de acasă”, pe care şcoala are datoria să clădească, în parteneriat cu familia, omul frumos la suflet şi în purtare. Dar tot atât de important este şi educaţia spiritual care se dezvoltă acasă, la orele de religie şi nu numai. „Arta de a trăi frumos în toate împrejurările vieţii” poate fi învăţată şi practicată în viaţa de zi cu zi, prin raportarea la ceea ce convenţional recunoaştem şi numim „codul bunelor maniere” sau „codul manierelor elegante”, un set de reguli ce trebuie respectate în diferite situaţii sau locuri în care ne putem afla la un moment dat. Secretul unui comportament agreabil și civilizat în societate se poate obține prin decantarea bunelor obiceiuri filtrate și adaptate de la o generație la alta şi la aplicarea regulilor spirituale. Familia, școala, anturajul au un rol capital în formarea unei existențe normale a oricărui individ. Este esențial ca la școală să se pună accentul pe respectarea bunelor maniere. Se spune că un manager este eficient la clasă, dacă elevii săi sunt cuminți, civilizați și deștepți. Măiestria didactică și tactul pedagogic al unui bun manager se reflectă de multe ori în oglinda comportamentală şi spirituală a elevilor săi. Atunci să ne străduim să implementăm de timpuriu un comportament civilizat în viața copiilor noștri, să-i învăţăm cele zece porunci iar ei ne vor face mândri că am fost cândva dascălii lor. Educaţia morală şi cea spirituală a unui copil spun totul despre o familie, despre părinţii lui pentru că copilul este bunul cel mai de preţ pe care îl are o familie. Copilul este ca un barometru care îţi poate indica cum şi-a crescut această familie copiii, adică nepreţuita comoară. Atunci când copiii noştri părăsesc căminele ca tineri adulţi, cu toţii dorim ca ei să se realizeze pe deplin în responsabilitatea lor faţă de oameni şi faţă de Dumnezeu. Vrem să adopte etica morală şi spirituală, vrem să respecte oamenii, să se teamă de Dumnezeu şi să trăiască în pace cu toată lumea. Şi mai vrem ca ei să aibă o conştiinţă curată şi vie care să-i ajute să trăiască bine. Însă uneori ne punem întrebarea: Cum îi educăm şi cum îi creştem pentru atingerea acestor idealuri? Părerea noastră este că ne pregătim copiii să fie responsabili înaintea oamenilor şi înaintea lui Dumnezeu fiind, la rându-ne, respectuoşi şi credincioşi în responsabilitatea ce ni s-a încredinţat, aceea de educatori dar totodată şi părinţi. Când devenim părinţi, pe umerii noştri apasă o obligaţie moral-divină. Dumnezeu spune că trebuie să ne educăm copiii astfel încât aceştia să ajungă la maturitatea morală şi spirituală. Părinţii trebuie să fie conştienţi că nu pot transfera responsabilitatea ce le revine lor ca părinţi ai propriilor copii, unor instituţii precum şcoala pentru educarea bunelor maniere sau biserica pentru educaţia spirituală. Aceştia nu pot compensa neglijenţa lor. Şi nici nu le pot trage la răspundere pentru eşecurile copiilor. Pe măsură ce copiii se maturizează, ajung să petreacă mai mult timp departe de supravegherea părinţilor. Încep să-şi formeze o noua gândire. Relaţia lor cu oamenii şi cu Dumnezeu începe să fie mai directă şi mai personală. Cât de profund vor sesiza ei responsabilitatea personală înaintea acestor relaţii? Depinde mult de cât de profund au simţit părinţii aceasta în procesul educării lor. Încă de la o vârstă fragedă - chiar şi de când noi părinţii îi considerăm prea cruzi pentru o educaţie spirituală - copiii încep să asimileze anumite lucruri ce vor avea efect definitoriu asupra experienţei lor morale şi spirituale. Un nou-născut are nevoie de siguranţă. Iar noi îi oferim această siguranţă, împlinindu-i nevoile sale fizice, ţinându-l în braţe şi nelăsându-l vreodată într-un loc de unde să nu-i putem auzi strigătele. Astfel copiii învaţă ce înseamnă siguranţa. Găsind siguranţa în persoana noastră, ei vor fi pregătiţi ca, în cele din urmă să se încreadă în Dumnezeu şi în oameni. Tratând corespunzator neascultarea copiilor noştri, aceasta relaţie asigură o umbrela sub care ei pot trăi in pace. Pe măsură ce se maturizează, ei devin conştienţi că responsabilitatea lor trece dincolo de împlinirea poruncii: „Copii, ascultaţi de părinţii voştri!” Credinţa lor nu mai poate continua să se bazeze pe credinţa părinţilor. Maturitatea impune credinţa personală. Încep să se pună noi întrebări şi să se privească dincolo de părinţi, la relaţia lor spirituală cu Dumnezeu. Dacă educaţia noastră nu îmbunătăţeşte poziţia copiilor noştri înaintea lui Dumnezeu atunci când ei ajung la vârsta responsabilităţii, atunci valoarea ei este pusă sub semnul întrebării. Este clar că învăţătura creştină este benefică copiilor în orice privinţă. Ea le oferă cunoaşterea lui Dumnezeu, despre standardele Sale morale şi spirituale. Îi învaţă responsabilitatea pentru comportamentul propriu, limitează puterea nocivă a lumii şi stabileşte disciplina personală atât de folositoare unui copil bine crescut şi al unui om care a învăţat de mic copil frica de Dumnezeu. Bibliografie: 1. Post, E., (2007), Codul bunelor maniere pentru copii, Editura Corint Junior, București; 2. Revista creştină Sămânţa Adevărului, februarie 2004. 